Document ID: 32004R0226

Κανονισμός (ΕΚ) αριθ. 226/2004 του Συμβουλίου
της 10ης Φεβρουαρίου 2004
για την τροποποίηση του κανονισμού (ΕΚ) αριθ. 2505/96 σχετικά με το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων όσον αφορά ορισμένα αγροτικά και βιομηχανικά προϊόντα
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,
την πρόταση της Επιτροπής,
Εκτιμώντας τα ακόλουθα:
(1) Στις 20 Δεκεμβρίου 1996 το Συμβούλιο εξέδωσε τον κανονισμό (ΕΚ) αριθ. 2505/96 σχετικά με το άνοιγμα κοινοτικών δασμολογικών ποσοστώσεων για ορισμένα αγροτικά και βιομηχανικά προϊόντα(1). Κρίνεται σκόπιμο να ληφθούν τα κατάλληλα μέτρα για την κάλυψη των αναγκών εφοδιασμού της Κοινότητας όσον αφορά τα εν λόγω προϊόντα υπό τους ευνοϊκότερους κατά το δυνατόν όρους. Ως εκ τούτου, θα πρέπει να ανοιχθούν νέες κοινοτικές δασμολογικές ποσοστώσεις με μειωμένο ή μηδενικό δασμό για τις αναγκαίες ποσότητες και να παραταθεί η ισχύς ορισμένων υφιστάμενων δασμολογικών ποσοστώσεων, χωρίς να διαταραχθεί η ισορροπία των αγορών των εν λόγω προϊόντων.
(2) Ο όγκος των ποσοστώσεων για ορισμένες κοινοτικές δασμολογικές ποσοστώσεις δεν επαρκεί για να καλύψει τις ανάγκες της κοινοτικής βιομηχανίας κατά την τρέχουσα περίοδο ποσόστωσης. Συνεπώς, ο όγκος αυτών των ποσοστώσεων πρέπει να αυξηθεί με ισχύ από την 1η Ιανουαρίου 2003 ή την 1η Ιουλίου 2003 ανάλογα με την ημερομηνία έναρξης των εν λόγω ποσοστώσεων και να προβλεφθεί η άμεση έναρξη ισχύος του παρόντος κανονισμού.
(3) Δεν είναι πλέον προς το συμφέρον της Κοινότητας να διατηρηθεί το 2004 κοινοτική δασμολογική ποσόστωση για ορισμένα από τα προϊόντα για τα οποία οι δασμοί ανεστάλησαν το 2003. Επομένως, τα προϊόντα αυτά πρέπει να διαγραφούν από τον πίνακα του παραρτήματος Ι του κανονισμού (ΕΚ) αριθ. 2505/96.
(4) Λόγω του μεγάλου αριθμού τροποποιήσεων και προκειμένου να αποσαφηνιστεί η κατάσταση για τον χρήστη, θα πρέπει να αντικατασταθεί εξ ολοκλήρου το παράρτημα Ι του κανονισμού (ΕΚ) αριθ. 2505/96.
(5) Κατά συνέπεια ο κανονισμός (ΕΚ) αριθ. 2505/96 θα πρέπει να τροποποιηθεί.
(6) Λόγω της οικονομικής σημασίας του παρόντος κανονισμού είναι ανάγκη να γίνει προσφυγή στους λόγους επείγουσας ανάγκης του σημείου Ι.3 του πρωτοκόλλου στη συνθήκη για την Ευρωπαϊκή Ένωση και στις συνθήκες για την ίδρυση της Ευρωπαϊκής Κοινότητας σχετικά με το ρόλο των εθνικών κοινοβουλίων στην Ευρωπαϊκή Ένωση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 2505/96 αντικαθίσταται από το κείμενο του παραρτήματος του παρόντος κανονισμού.
Άρθρο 2
Το παράρτημα Ι του κανονισμού 2505/96, όσον αφορά την περίοδο ποσόστωσης από την 1η Ιανουαρίου έως τις 31 Δεκεμβρίου 2003, τροποποιείται ως εξής:
α) αύξων αριθμός 09.2979: ο όγκος της δασμολογικής ποσόστωσης καθορίζεται σε 800000 μονάδες·
β) αύξων αριθμός 09.2985: ο όγκος της δασμολογικής ποσόστωσης καθορίζεται σε 600000 μονάδες.
Άρθρο 3
Το παράρτημα Ι του κανονισμού (ΕΚ) αριθ. 2505/96, όσον αφορά την περίοδο ποσόστωσης από την 1η Ιουλίου έως τις 31 Δεκεμβρίου 2003, τροποποιείται ως εξής:
αύξων αριθμός 09.2935: ο όγκος της δασμολογικής ποσόστωσης καθορίζεται σε 90000 τόνους.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Ισχύει από την 1η Ιανουαρίου 2004 με εξαίρεση το άρθρο 2 το οποίο ισχύει από την 1η Ιανουαρίου 2003 και το άρθρο 3 που ισχύει από την 1η Ιουλίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Φεβρουαρίου 2004.

Labels: 3
1
6